SAM สนองนโยบายปีแห่งการแก้หนี้ภาคครัวเรือนของภาครัฐ
SAM สนองนโยบายปีแห่งการแก้หนี้ภาคครัวเรือนของภาครัฐ เข้าร่วมงานมหกรรมไกล่เกลี่ยหนี้ กรมบังคับคดี 25 ก.พ. นี้ ที่ไบเทค บางนา
14 ก.พ. 2565

นายธรัฐพร เตชะกิจขจร กรรมการผู้จัดการ บริษัท บริหารสินทรัพย์สุขุมวิท จำกัด (บสส.) หรือ SAM กล่าวว่า ตามที่รัฐบาลประกาศให้ปี 2565 นี้เป็นปีแห่งการแก้หนี้ภาคครัวเรือน SAM ในฐานะหน่วยงานภาครัฐพร้อมสนองนโยบาย โดยเข้าร่วมงาน “มหกรรมไกล่เกลี่ยหนี้สินครัวเรือน” ครั้งที่ 1 จัดโดยกรมบังคับคดี ณ ศูนย์นิทรรศการและการประชุมไบเทค ห้องภิรัชฮอลล์ 1-3 บางนา กรุงเทพฯ ในวันศุกร์ที่ 25 กุมภาพันธ์ 2565 ตั้งแต่เวลา 9.00-15.00 น. ซึ่งมีสถาบันการเงินเข้าร่วมงานมากถึง 16 แห่งโดยครั้งนี้ SAM ได้ออกจดหมายเชิญลูกค้าปรับโครงสร้างหนี้ NPL ที่อยู่ภายใต้ความดูแลของ SAM และอยู่ในชั้นบังคับคดี ประมาณ 100 ราย คิดเป็นมูลหนี้รวมประมาณ 800 ล้านบาท เข้าร่วมงาน เพื่อเป็นการเปิดโอกาสให้ลูกค้าปรับโครงสร้างหนี้ได้เข้ามาไกล่เกลี่ย เจรจา ปรึกษา หาข้อยุติการบังคับคดีและแก้ไขปัญหาหนี้สินร่วมกัน โดยไม่เสียค่าใช้จ่ายใดๆ และเป็นการช่วยเหลือบรรเทาความเดือดร้อนแก่ลูกค้าให้มีทางออกด้านภาระหนี้ให้สามารถกลับไปดำเนินชีวิตได้ตามปกติ รวมทั้งเป็นทางเลือกในกระบวนการยุติธรรม ลดความเหลี่อมล้ำและขั้นตอนกระบวนการบังคับคดี ค่าใช้จ่ายรวมถึงระยะเวลาในการบังคับคดี ลูกค้าปรับโครงสร้างหนี้ NPL ของ SAM ที่ได้รับจดหมายเชิญแล้ว สามารถติดต่อเข้าร่วมงานและสอบถามข้อมูลเพิ่มเติมได้ที่ Call Center 02-686-1800 หรือ แอดไลน์ @nplbysam รวมทั้งติดตามข่าวสารได้ที่เว็บไซต์ www.sam.or.thทั้งนี้ ภายในงานฯ มีมาตรการลดความแออัด รักษาระยะห่างทางสังคม (Social Distancing) เพื่อป้องกันการแพร่ระบาดของโรคโควิด-19 ตามข้อกำหนดของศูนย์บริหารสถานการณ์แพร่ระบาดของโรคติดเชื้อไวรัสโควิด-19 โดยขอให้ผู้สนใจเข้าร่วมงานแสดงหลักฐานการฉีดวัคซีน อย่างน้อย 2 เข็มและรูปถ่ายผลการตรวจ ATK พร้อมบัตรประชาชน หรือ RT-PCR ไม่เกิน 72 ชั่วโมง มาแสดงที่จุดตรวจคัดกรอง และวัดอุณหภูมิ เพื่อความสะดวกและรวดเร็ว กรณีลูกค้าที่มาร่วมงาน ไม่มีหลักฐานมาแสดง บริเวณด้านหน้างานจะมีการจัดเตรียมชุดตรวจ ATK และสถานที่ตรวจเพื่ออำนวยความสะดวกให้แก่ลูกค้าก่อนเข้างานอีกด้วย